《赠何古梅学医》
宋代·谢枋得

永州何仙药最灵，神丸能溃邕州城。
广西两道再清平，百万赤子荷更生。
笙鹤一去三百年，东南忽变为腥膻。
为血为肉生灵苦，在者疮痍何日痊。
上界真人有同性，不学神仙学孔孟。
有术医国无人知，要为吾民救微命。
察脉肥瘠韩子精，论疾阴阳子产明。
神功端不让思邈，古道依然如宋清。
得钱卖药少取利，无钱乞药喜舍施。
好客来时入酒垆，无朋终日阅书市。
忆昔民生三皇前，下寿无疾享百年。
神人妙用不可见，本草灵素犹有传。
古云医不通三书，世上断不服其药。
如君胸中有炎黄，冷笑三书尽糟粕。
我闻上帝最好生，活人功多朝玉京。
请看岐叟至陶葛，神仙多是良医成。
东南干戈二十秋，人无贫富眉长愁。
千人幸有一人在，到处呻吟无歌讴。
遗黎若要家平康，但愿良医自天降。
不龟手药有灵时，好看良医作良相。

作者简介：谢枋得(1226～1289年)：南宋进士，江西信州弋阳人，字君直，号叠山，别号依斋，担任六部侍郎，聪明过人，文章奇绝；学通“六经”，淹贯百家，带领义军在江东抗元，被俘不屈，在北京殉国，作品收录在《叠山集》。